## El Consell valida un nou contracte per a finalitzar la reparació de les instal·lacions elèctriques de vivendes i edificis afectats per la riuada

*** Es repararan i reconstruiran 77 centralitzacions de comptadors, caixes generals de protecció i línies repartidores de 1.005 subministraments elèctrics danyats per la riuada
* Els dos contractes anteriors van permetre la revisió i reposició del servici elèctric de més de 29.000 famílies**

El Consell ha validat un nou contracte d’emergència de la Conselleria d’Innovació, Indústria, Comerç i Turisme amb la Federació Empresarial Metal·lúrgica Valenciana (Femeval), el pressupost del qual ascendix a 344.340 euros per a la reparació d’instal·lacions elèctriques en vivendes i edificis afectats per la riuada.

Es tracta del tercer contracte d’emergència per a la recuperació del subministrament elèctric afectat per la dana, i, en este cas, se centra en la reconstrucció i reparació de les centralitzacions de comptadors, prèviament identificades durant l’execució dels dos contractes anteriors, que no complixen les normes de seguretat i representen un risc.

Cal recordar que els dos primers contractes van tindre com a objectiu l’enviament de brigades d’electricistes per a la revisió i la realització de xicotetes reparacions de les instal·lacions elèctriques d’enllaç i la comprovació dels quadros elèctrics en els edificis i les vivendes que van resultar danyats per les inundacions.

Es van revisar més de 29.000 punts de subministrament per a reposar de manera urgent el servici elèctric i que la ciutadania de les poblacions afectades poguera reprendre la seua vida normal com més prompte millor.

No obstant això, estes actuacions han determinat que, si bé les instal·lacions revisades ja disposen de subministrament elèctric, resulta necessària la reconstrucció i/o reposició d’un total de 77 centralitzacions de comptadors, caixes generals de protecció i línies repartidores danyades, que suposen un total de 1.005 subministraments, per a garantir que reunixen totes les condicions de seguretat.

Per tant, este nou contracte ha de ser realitzat per empreses instal·ladores en baixa tensió inscrites en el Registre integrat industrial, i, a fi de donar continuïtat al que ja s’ha executat, s’ha considerat convenient la contractació amb la Federació Empresarial Metal·lúrgica Valenciana (FEMEVAL). El contracte, que va ser adjudicat el 5 de maig i formalitzat el 9 de maig, té una duració prevista inicial de 60 dies.

Fecha: 20/05/2025